Toekomsberaad: R3,5 miljard-plan vir Afrikaners  word goed ontvangMeer as 2 700 mense het die beraad bygewoon. Foto: Phillip Bruwer Die Solidariteit Beweging het Saterdag ŉ Helpmekaarplan van R3,5 miljard by sy Toekomsberaad in Pretoria bekend gemaak. Die beraad is deur digby 2 700 afgevaardigdes en lede van die publiek bygewoon. Dié plan sal oor die volgende vyf jaar toegepas word en sluit in die uitbou van Akademia tot ’n groot, nuwe Afrikaanse privaat universiteit; miljoene rande se studiehulp aan Afrikaanse studente; ŉ taalsentrum, planne vir gemeenskapsveiligheid; goeie werk; armoedeverligting; tegniese opleiding; Afrikaanse gemeenskapmedia; erfenisbewaring; geskiedenisprojekte en talle ander projekte in. Maroela Media het ná die tyd met van die spesiale genooide gaste en besoekers, van so ver as Stilbaai, gesels om hul mening oor die beraad te kry. Anchen Dreyer, DA-LP. Foto: Phillip Bruwer Anchen Dreyer, DA-LP van Johannesburg, is een van die vele spesiale gaste wat genooi is. “Dit was ŉ groot voorreg om hier te kon wees en ek is geweldig beïndruk oor die hele aanbieding. Dit is deeglik beplan en verskriklik goed aangebied om die boodskap van die probleem en die plan oor te dra. Die aanbieding is duidelik deeglik deurdink en baie professioneel. ’’Wat die plan betref dink ek dit is positief, konstruktief, opbouend en laat ŉ mens vorentoe kyk. Dít is alles dinge waarmee ek myself kan vereenselwig. In my hoedanigheid as ŉ DA-lid van die parlement het die party onlangs ŉ waardeshandves aanvaar en die waardes wat die Solidariteit Beweging hier verwoord, oorvleuel merkwaardig met ons handves. Veral Solidariteit se slagspreuk –Vry, Veilig en Voorspoedig – pas by Vryheid, Regverdigheid en Geleenthede wat die DA se nuwe slagspreuk is. Dit is dus vir my verstommend en ek sien uit na ŉ goeie konstruktiewe verhouding met die Solidariteit Beweging,” het sy gesê. Dr. Pieter Mulder Foto: GCIS Dr. Pieter Mulder, leier van die VF Plus: “Waar die VF Plus internasionaal beweeg, is dit duidelik dat minderheidsregte wêreldwyd aanvaar word, maar in Suid-Afrika het ons nog altyd geworstel om die begrip tuis te bring. Ek kry die gevoel dat die tyd nou begin ryper word en mense begin groter begrip en ondersteuning kry vir die gedagte van minderheidsregte. Die vraag was altyd, hoe doen ŉ mens dit prakties? Hoe pas jy dit uiteindelik toe op alle vlakke? Op politieke vlak is ons party daarmee besig, maar ŉ mens moet ook realisties wees op ander vlakke soos die burgerlike samelewing. Ek dink dit is ŉ realistiese plan. Dit stel wel hoë doelwitte. ŉ Mens is altyd bang om doelwitte te stel wat nie bereik kan word nie, maar dit is beter om vir die maan te mik en oor die muur te spring en só die helfte van die doelwitte te bereik. Dan het ŉ mens darem iets uitgerig. Die belangrikste toets is realisme en ek is oortuig die plan voldoen daaraan. Dit beteken egter nie die regering gaan sal nie soos gewoonlik klippe in die pad rol nie, maar kom ons hanteer hulle een vir een wanneer dit gebeur.” Gene Stoltz en Annemarie Olivier. Foto: Phillip Bruwer Gene Stoltz (27) en Annemarie Olivier (24) van Pretoria het uit nuuskierigheid besluit om die beraad by te woon. “Gene is ŉ lid van AfriForum en ek het nie regtig geweet waarvoor hulle staan nie. Ek het altyd die indruk gehad dat dit ŉ baie regse beweging is, maar ons het besluit om self te kom sien omdat ek nie my kultuur wil veroordeel nie. Die beraad het my opinie verander en ek het besef hoeveel goeie werk die Solidariteit Beweging vir Afrikaners doen. Ons kort net meer ondersteuning. Ek sal graag wil hê dat my kinders eendag in Afrikaans kan skool gaan en dat daar vir Afrikaners ŉ plekkie in die toekoms is,” het Annemarie gesê. Hanlie en Renier van Vuuren. Foto: Phillip Bruwer Hanlie en Renier van Vuuren het van Brits af gery om die beraad by te woon. “Ek dink die planne is haalbaar en uitvoerbaar, maar almal sal moet saam staan. Wat ek daarvan waardeer, is dat daar respek is vir onsself en ons medemens. Ons is hier om te bly,” het Hanlie gesê. Lauretha van der Walt (regs) en haar dogter Laurette Filmalter. Foto: Phillip Bruwer Lauretha van der Walt van Stilbaai en haar dogter Laurette Filmalter van Middelburg in Mpumalanga was ook beïndruk. “In die jare 70s het ek sonder media en sonder televisie ŉ organisasie reg oor die land vir vroue paraatheid opgestel want ons was bang daar breek ŉ oorlog uit en die vroue en kinders het geen verweer nie. Ek het 10 jaar daaraan gewerk, toe maak genl. Magnus Malan my organisasie toe want toe het hulle al die wonderlike sameswerings en ons mag nie meer ŉ parate Afrikaner vrouevolk gehad het nie. Vandag is ŉ hoogtepunt in my lewe. Vir jare bid ek vir die Here oor wat ons gaan doen. Ek is lief vir hierdie mense en ek is lief vir hierdie volk,” het Lauretha gesê. Kobus Voster saam met Alana Bailey, uitvoerende adjunkhoof van AfriForum. Foto: Phillip Bruwer Kobus Voster het saam met ŉ vriend van Kempton Park af gekom om die geleentheid by te woon. “Dit was baie goed georganiseer. Hierdie boodskap en plan kom op die regte tyd,” het hy kort en kragtig gesê.